ભારતમાં જીએસટીનાં પોર્ટલ મારફત આશરે અત્યાર સુધીમાં ૮૩ લાખ જેટલા વેપારીઓએ નોંધણી કરાવી છે તેમાં ગુજરાતનાં આશરે પ લાખ વેપારીઓનો સમાવેશ થાય છે. જામનગરનાં ટેક્સ એક્સપર્ટ અક્ષત વ્યાસનાં કહેવા મુજબ જીએસટીના કાયદા મુજબ દરેક વેપારીએ રિટર્ન ફાઈલ ફરજિયાત કરવાનાં રહેશે. રૂ. ૭પ લાખથી ઓછું ટર્નઓવર હશે તેમને દર ત્રણ મહિને રિટર્ન ફાઈલ કરવાના રહેશે મતલબ કે વર્ષમાં ચાર વખત રિટર્ન ભરવાનાં થશે. હિસાબોનાં ઑડિટ માટે પણ એક જોગવાઈ એવી છે કે ચોકકસ મર્યાદા કરતાં વધુ ટર્નઓવર હોય તો તે પેઢીનાં હિસાબો સીએ મારફત જ ઑડિટ કરવા પડશે. હવે નાના વેપારીને સીએ પાસે ઑડિટ કરાવવા જવું પોષાય તેમ નથી હોતું. ભારતમાં ૭૩ હજાર જેટલા સીએ અને ૪ લાખ જેટલા ટેકસ ઍડ્વોકેટ કામ કરી રહ્યા છે. આજે એક કરોડનું ટર્નઓવર તો નાના વેપારીઓનું આસાનીથી થઈ જતું હોય છે તેને ઑડિટ માટે કેટલીક આકરી જોગવાઈઓનું પાલન કરવું પડશે. આવા કેટલાક મુદ્દાઓ અંગે સરળીકરણ કરવા કેન્દ્રિય પ્રધાનો અને ઉચ્ચ અધિકારીઓને રજૂઆતો કરવામાં આવી છે.